এরই মধ্যে চলচ্চিত্র কেন্দ্রে নতুন ভাবনা অঙ্কুরিত হতে লাগল। শুধুমাত্র ছবি দেখে আর ছবি বিষয়ক আলোচনার ভিতর কেন্দ্রের কার্যক্রমকে সীমাবদ্ধ রাখা চলবে না। ছবি বানাতে হবে। শুরু করলেন শৈবালদা, কবিয়াল ফণী বড়ুয়াকে নিয়ে তথ্যচিত্র নির্মাণ। আর তা দেখে তুইও খুব আলোড়িত ও অনুপ্রাণিত হলি। আমাদের অবাক করে দিয়ে ঘোষণা করলি তুইও ছবি বানাবি। তোর ছবির বিষয় — শাটল ট্রেন। চট্টগ্রাম শহর থেকে ছাত্রছাত্রীরা যে-বিশেষ ট্রেনে করে প্রতিদিন বিশ্ববিদ্যালয়ে যায় ও ফিরে আসে, তার উপর তুই ছবি বানাবি বলে ঠিক করলি। বন্ধুবান্ধব, আত্মীয়স্বজন, বাবা-মার কাছ থেকে ধার-দেনা করে আরম্ভ হলো ছবির কাজ। সব রকম ভাবালুতা আর রোমান্টিক চিন্তা থেকে মুক্ত হয়ে প্রকৃত শিল্পীর স্বভাবে ধারণ করলি বিশ্ববিদ্যালয়ের ছাত্রছাত্রীদের আয়ুনাশী, সময়নাশী, মেধানাশী, জীবননাশী এক যন্ত্রদানব শাটল ট্রেনকে। কী মহৎ প্রচেষ্টা! রাতদিন জেগে, খেয়ে না-খেয়ে শেষ হলো তোর ছবি। আমরা দেখলাম শাটল ট্রেনে দু’ পা হারানো প্রতিভাবান ছাত্রের দু’ চোখের পানি। দেখলাম প্রতিদিন হাজার হাজার ছাত্রছাত্রী একহাতে বইখাতা আর অন্যহাতে জীবন নিয়ে যাতায়াত করে এই শাটল ট্রেনে। অতিষ্ঠ গরমে ট্রেনের ভিতর সিদ্ধ হতে হতে গান গেয়ে যাবতীয় হতাশা ও অভিযোগকে বুড়ো আঙুল দেখায় ছাত্রছাত্রীরা।